Måken Jonathan

thumb
Måken Jonathan (originaltittel: Jonathan Livingston Seagull), er en roman skrevet i 1970 av den amerikanske forfatteren Richard Bach. 

Boken forteller historien om Jonathan Livingston Seagull. I første del av romanen er Jonathan lei av den daglige skrikingen etter mat. Han er oppslukt av å fly, og ved å ta stadig større sjanser når han er på vingene blir han en stadig dyktigere flyver. Til slutt blir han utstøtt fra flokken sin, som sier at han har brutt reglene for hvordan en god måke skal oppføre seg. Som utstøtt fortsetter han å øve på å fly, og han blir stadig stoltere og lykkeligere over hvor dyktig han er blitt.

I bokens andre del er Jonathans liv over, og han har kommet til måkenes himmel. Der møter han andre måker som elsker å fly, og han oppdager at ennå er han ikke utlært i flyvekunsten. Sammen med de andre måkene i denne neste tilværelsen øver han jevnt og trutt, men han stusser over at det er så få måker her oppe, sammenlignet med hvor mange som fantes i jordelivet. Han spør flyveinstruktøren om dette, og får til svar at det må skyldes at Jonathan er en av ganske få måker som har evnen til å heve seg opp over dagliglivets trivialiteter. Jonathan blir venn med Chiang, som er den viseste måken på den nye plassen, og Chiang lærer Jonathan kunsten i å forflytte seg umiddelbart til et annet sted i universet. Hemmeligheten, som Chiang sier, er å «begynne med å vite at du allerede har kommet …».

Men Jonathan er ikke helt fornøyd med sitt nye liv, så han vender tilbake til jorden for å finne andre som ham, for så å kunne videreføre sin nyervervede kunnskap til dem. Hans ønske er å kunne spre sin kjærlighet for flyvingen til andre. Nede på jorden treffer Jonathan andre likesinnede måker, som også har blitt utstøtt av flokken sin fordi de ikke har tilpasset seg de andres regler. I siste del av boken er det den aller første av hans studenter, Fletcher Lynd Seagull, som blir førstelæreren i kunsten å fly, og Jonathan flyr videre for å fortsette sin egen læring.

 Filmatisering 
I 1973 hadde spillefilmen Jonathan Seagull Livingston premiere. Den var regissert av Hall Bartlett, med musikk av Neil Diamond. Filmen er klippet sammen av filmopptak av måker, som er lydsatt med en dialog fremført av skuespillere.

 Norsk oversettelsen 
Romanen ble gitt ut på norsk i 1973, på Cappelen forlag. Den var oversatt av Trygve Greiff.

 Referanser 

Kategori:Romaner fra USA
Kategori:Bøker fra 1970